Document ID: 32008D0071

ODLOČBA KOMISIJE
z dne 22. januarja 2008
o spremembi Odločbe 2007/718/ES o nekaterih zaščitnih ukrepih proti slinavki in parkljevki na Cipru
(notificirano pod dokumentarno številko C(2008) 186)
(Besedilo velja za EGP)
(2008/71/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 89/662/EGS z dne 11. decembra 1989 o veterinarskih pregledih v trgovini znotraj Skupnosti glede na vzpostavitev notranjega trga (1) in zlasti člena 9(4) Direktive,
ob upoštevanju Direktive Sveta 90/425/EGS z dne 26. junija 1990 o veterinarskih in zootehničnih pregledih, ki se zaradi vzpostavitve notranjega trga izvajajo v trgovini znotraj Skupnosti z nekaterimi živimi živalmi in proizvodi (2), ter zlasti člena 10(4) Direktive,
ob upoštevanju naslednjega:
(1)
Po nedavnem izbruhu slinavke in parkljevke na Cipru je bila sprejeta Odločba Komisije 2007/718/ES z dne 6. novembra 2007 o nekaterih zaščitnih ukrepih proti slinavki in parkljevki na Cipru (3) za okrepitev nadzornih ukrepov proti slinavki in parkljevki, ki jih izvaja navedena država članica v okviru Direktive Sveta 2003/85/ES z dne 29. septembra 2003 o ukrepih Skupnosti za obvladovanje slinavke in parkljevke, ki razveljavlja Direktivo 85/511/EGS in odločbe 89/531/EGS in 91/665/EGS ter spreminja Direktivo 92/46/EGS (4).
(2)
V Odločbi 2007/718/ES je Komisija določila pravila za odpremljanje nekaterih kategorij mesa z nekaterih območij, naštetih v Prilogi III k navedeni odločbi, v katerih najmanj 90 dni pred zakolom ni bilo izbruha slinavke in parkljevke in ki izpolnjujejo nekatere natančno opredeljene pogoje.
(3)
Na podlagi razvoja razmer na področju zdravja živali na Cipru in zlasti ugodnih rezultatov opravljenega nadzora je zdaj mogoče ukiniti območja visokega tveganja iz Priloge I ter Ciper razglasiti za območje nizkega tveganja, ki ga je treba natančno opredeliti v Prilogi II k Odločbi 2007/718/ES.
(4)
Odločbo 2007/718/ES je zato treba ustrezno spremeniti.
(5)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Priloge k Odločbi 2007/718/ES se nadomestijo z besedilom iz Priloge k tej odločbi.
Člen 2
Države članice spremenijo ukrepe, ki jih uporabljajo v trgovini, tako da jih uskladijo s to odločbo. O spremembah nemudoma obvestijo Komisijo.
Člen 3
Ta odločba je naslovljena na države članice.
V Bruslju, 22. januarja 2008

Labels: 17
0
3
6
18